ಕೌಟುಂಬಿಕ ದ್ವೇಷಕ್ಕೆ ಬಾಂಬ್ ಬೆದರಿಕೆ ಪತ್ರವನ್ನು ಅಸ್ತ್ರವಾಗಿಸಿಕೊಂಡ ಆರೋಪಿಗಳು ಬೆಂಗಳೂರು: ಜಡ್ಜ್ ಹಾಗೂ ಮೂವರು ಪೊಲೀಸ್ ಅಧಿಕಾರಿಗಳಿಗೆ ಬಾಂಬ್ ಬೆದರಿಕೆ ಪತ್ರ ಪ್ರಕರಣಕ್ಕೆ ಸಂಬಂಧಿಸಿದಂತೆ ತನಿಖೆ ಚುರುಕುಗೊಂಡಿದ್ದು, ತಿಪಟೂರು ಮೂಲದ ರಾಜಶೇಖರ್ ಹಾಗೂ ಗುಬ್ಬಿ ತಾಲ್ಲೂಕು ಹಾಗಲವಾಡಿ ಮೂಲದ ವೇದಾಂತ ಎಂಬುವವರನ್ನು ಸಿಸಿಬಿ ಪೊಲೀಸರು ಬಂಧಿಸಿದ್ದಾರೆ. ಆರೋಪಿಗಳು ಬೆದರಿಕೆ ಪತ್ರದಲ್ಲಿ ಕೊಡಿಯಳ್ಳಿ ಪಂಚಾಯತ್, ಹರಿವೇಸಂದ್ರ ಗ್ರಾಮದ ಶಿವಪ್ರಕಾಶ್ ಎನ್ನುವ ವ್ಯಕ್ತಿಯ ಗುರುತಿನ ಚೀಟಿ ಹಾಗೂ ಎರಡು ಫೋನ್ ನಂಬರ್ಗಳನ್ನು ಉಲ್ಲೇಖಿಸಿದ್ದರು. ಈ ಹಿನ್ನೆಲೆ ಮೊದಲು ಶಿವಪ್ರಕಾಶ್ ಬೆನ್ನತ್ತಿದ ಪೊಲೀಸರು ಆತನನ್ನು ವಿಚಾರಣೆ ನಡೆಸಿದ್ದಾರೆ. ಆರೋಪಿಗಳು ಹಳೆ ದ್ವೇಷದ ಹಿನ್ನೆಲೆ ಶಿವಪ್ರಕಾಶ್ ಹೆಸರು ಬಳಸಿ ಪತ್ರ ಬರೆದಿರುವ ಶಂಕೆ ವ್ಯಕ್ತವಾಗಿದ್ದು, ಶಿವಪ್ರಕಾಶ್ ಹೇಳಿಕೆಯ ಆಧಾರದ ಮೇಲೆ ಆರೋಪಿಗಳನ್ನು ವಶಕ್ಕೆ ಪಡೆಯಲಾಗಿದೆ. ರಮೇಶ್ ಹಾಗೂ ರಾಜಶೇಖರ್ ಎನ್ನುವವರ ಕೌಟುಂಬಿಕ ಹಿನ್ನೆಲೆ ಈ ಬೆದರಿಕೆ ಪತ್ರವನ್ನು ಅಸ್ತ್ರವಾಗಿ ಬಳಸಿಕೊಳ್ಳಲಾಗಿದೆ ಎಂಬ ಅಂಶ ಬೆಳಕಿಗೆ ಬಂದಿದೆ. ಪ್ರಕರಣದಲ್ಲಿ ಎಲ್ಲೂ ಉಲ್ಲೇಖವಾಗಿರದ ರಮೇಶ್ ಎನ್ನುವವರನ್ನು ಸಿಲುಕಿಸಲು ಈ ಪ್ರಯತ್ನ ಮಾಡಲಾಗಿತ್ತು ಎನ್ನಲಾಗಿದೆ. ರಾಜಶೇಖರ್ ಹಾಗೂ ರಮೇಶ್ ಇಬ್ಬರು ಒಂದೇ ಕುಟುಂಬದ ಸದಸ್ಯರಾಗಿದ್ದು, ಇಬ್ಬರ ನಡುವೆ ಆಸ್ತಿ ವಿಚಾರವಾಗಿ ಜಗಳವಿತ್ತು. ಹೀಗಾಗಿ ರಮೇಶನನ್ನು ಸಿಲುಕಿಸಲು ರಾಜಶೇಖರ್ ಪ್ಲಾನ್ ಮಾಡಿ ವೇದಾಂತ್ ಎಂಬುವರ ಕೈಯಲ್ಲಿ ಪತ್ರ ಬರೆಸಿದ್ದು,ಚೇಳೂರು ಅಂಚೆ ಕಚೇರಿಯಿಂದ ಪೋಸ್ಟ್ ಮಾಡಿದ್ದಾನೆ ಎನ್ನಲಾಗಿದೆ. ಇನ್ನು ಪ್ರಕರಣದಲ್ಲಿ ಮೊದಲು ಉಲ್ಲೇಖವಾಗಿದ್ದ ಶಿವಪ್ರಕಾಶ್ ಹಾಗೂ ರಮೇಶ್ ನಡುವಿನ ಸಂಬಂಧ ಹಾಗೂ ಪತ್ರದೊಂದಿಗೆ ಬಂದ ನಂಬರ್ಗಳ ಬಗ್ಗೆ ಸಿಸಿಬಿ ಪೊಲೀಸರು ಮಾಹಿತಿ ಕಲೆ ಹಾಕುತ್ತಿದ್ದಾರೆ. ಆರೋಪಿಗಳು ರವಾನಿಸಿದ್ದ ಪತ್ರದ ವಿವರ ಶ್ರೀ 33ನೇ ಸಿಟಿ ಸಿವಿಲ್ ಸೆಷನ್ಸ್ ಕೋರ್ಟ್ ಬೆಂಗಳೂರು. ನ್ಯಾಯಮೂರ್ತಿಗಳೇ, ನೀವುಗಳು ಗಮನವಿಟ್ಟು ಕೇಳಿ.. 1.ಸಂಜನಾ ಗಲ್ರಾನಿ ಮತ್ತು ರಾಗಿಣಿ ದ್ವಿವೇದಿ ಹಾಗೂ ಡ್ರಗ್ಸ್ ಕೇಸಿನಲ್ಲಿ ಭಾಗಿಯಾಗಿರುವ ಎಲ್ಲಾ ಅಪರಾಧಿಗಳಿಗೆ ಜಾಮೀನು ಕೊಡಬೇಕು. ಕೇಸ್ ಎಲ್ಲರನ್ನೂ ವಜಾ ಮಾಡಬೇಕು. 2. ಕೊಲೆ ಸುಲಿಗೆ ಡಕಾಯಿತಿ ಕೇಸ್ ಗಳಿಗೆ ಜಾಮೀನು ಕೊಡಬೇಕು ಮತ್ತು ಕೇಸ್ ವಜಾ ಮಾಡಬೇಕು. ನಿಮಗೆ ಹಣ ಬೇಕೆ? ನಿಮಗೆ ಏನು ಬೇಕು ಕೇಳಿ ಇದರ ವಿರುದ್ಧ ನೀವು ಹೋದರೆ ನಿಮ್ಮ ಕಾರ್ ಇಂಜಿನ್ಗೆ ಕೇಪು ಇಟ್ಟು ನಿಮ್ಮನ್ನ ಬ್ಲಾಸ್ಟ್ ಮಾಡುತ್ತೇವೆ 3.ನಗರ ಕಮಿಷನರ್ ಕಮಲ್ ಪಂತ್ ಗೆ ಕಳಿಸಿದ್ದೇವೆ. 4.ಸಿಸಿಬಿ ಆಯುಕ್ತರು, ಕೇಂದ್ರ ಅಪರಾಧ ವಿಭಾಗ, ಸಂದೀಪ್ ಪಾಟೀಲ್, ಜಂಟಿ ಆಯುಕ್ತರು ಬೆಂಗಳೂರು,ಇವರಿಗೂ ಸಹ ಕಳಿಸಿರುತ್ತೇವೆ. ಮಹಿಮದ್ ಜೈಶ್ ಉಗ್ರ ಸಂಘಟನೆ ಪಾಕಿಸ್ಥಾನ ಏಚ್ಚರಿಕೆ.